Daily View – (P.M.) – บล.กสิกรไทย
สรุปทิศทางตลาดภาคเช้า และแนวโน้มการลงทุนภาคบ่าย โดย บล.กสิกร
17 ธ.ค. 2558

สรุปภาวะตลาดเช้า
SET Index ปรับเพิ่ม 7.77 จุด (0.60%) ปิดภาคเช้าที่ 1,306.89 จุด ด้วยมูลค่าการซื้อขาย 21,412.05 ล้านบาท
Most Positive Impact: BIGC (+1.17 จุด) KTB (+0.88 จุด) BBL (+0.80 จุด)
Most Negative Impact: ADVANC (-0.94 จุด) MINT (-0.46 จุด) DTAC (-0.37 จุด)
 
แนวโน้มตลาดบ่าย  
“ไปต่อแต่ไม่น่าผ่าน 1,314 จุด และน่าจะปิดตัวต่ำกว่า 1,305 จุด”  
ตลาดหุ้นในภูมิภาคเช้านี้พร้อมใจกันขึ้นสดใส ส่วนใหญ่จะบวกกันเกิน 1% นิเคอิ ญี่ปุ่น บวกกว่า 1.92% PSE ฟิลิปปินส์บวกกว่า 1.6% JSX อินโดนีเซีย 1.2% 
ตลาดหุ้นตอบรับเชิงบวกต่อการส่งสัญญาณขึ้นดอกเบี้ยแบบค่อยเป็นค่อยไปของ Fed แต่สิ่งที่ต้องระวังก็คือ เริ่มมีแรงซื้อกลับใน US Dollar ซึ่งส่งผลให้ US Dollar Index ล่าสุดดีดมาอยู่ที่ 98.84 จุด (สวนทางกับสกุลยูโรที่อ่อนค่าลงสู่ 1.085 เหรียญต่อยูโร) ผลจากการแข็งค่าของ US Dollar อาจเป็นตัวกดดันต่อราคาสินค้าโภคภัณฑ์ ซึ่งจะเห็นได้จากราคาน้ำมันดิบที่พลิกกลับมาปรับร่วงลงอีกครั้ง นอกจากนั้นยังต้องระวังความผันผวนของตลาดหุ้นสหรัฐ ซึ่งน่าจะต้องเริ่มโดน Take Profit บ้างหลังมีการปรับฟื้นตัวเพื่อเก็งผลการประชุม FOMC ในช่วง 3 วันที่ผ่านมากว่า 2.84% 
การประมูลคลื่น 900 MHz ยังดุเดือดเลือดพร่าน ล่าสุดมาถึงรอบที่ 119 แล้ว มีผู้เสนอราคารวม 103,974 ล้านบาท แบ่งเป็นใบอนุญาติที่ 1 มีผู้เคาะ 1 รายที่ 51,182 ล้านบาท และ ใบอนุญาติที่ 2 มีผู้เคาะ 2 รายที่ 52,792 ล้านบาท ราคาประมูลที่ไปไกลเกินตลาดคาดหมาย และยังไม่รู้ว่าจะจบลงที่ใด จะยังคงเป็นแรงกดดันต่อหุ้น ADVANC DTAC TRUE JAS ไปอีกระยะ อย่างไรก็ตามการที่ราคายิ่งพุ่งขึ้นสูง ผลเสียหายจะไปเกิดอยู่กับคู่แข่งของ ADVANC ที่มีฐานทุนละรายได้ต่ำกว่า ADVANC
ซึ่งจะเห็นได้จากราคาหุ้นของ ADVANC ในวันนี้สามารถพลิกฟื้นขึ้นมาที่ระดับ 200 บาทได้อีกครั้ง สะท้อนถึงมุมมองของตลาดต่อความได้เปรียบในการแข่งขันของ ADVANC ทั้งนี้การประมูลคลื่น 900 และ 1800 MHz ที่มีมูลค่ารวมแตะ 2 แสนล้านบาท จะเป็นประโยชน์ต่อกลุ่มธนาคารฯขนาดใหญ่อย่าง BBL SCB KBANK ที่จะเป็นผู้ปล่อยสินเชื่อให้แก่ผู้ชนะการประมูล ฝ่ายวิจัยเลือกตัว BBL เป็นตัวที่เด่นที่สุด (คาดว่า BBL จะเป็นผู้ปล่อยสินเชื่อให้แก่ ADVANC) 
กลุ่ม ธนาคารฯ อสังหาฯ รับเหมาฯ ขนส่ง ค้าปลีก ยังคงปรับเพิ่มขึ้นต่อ แต่ที่น่าสนใจคือกลุ่ม ชิ้นส่วนฯ วันนี้มีดีดตัวแรงกว่า 2% อาจเป็นผลมาจากแรงซื้อกลับหลังราคาลงมาอย่างต่อเนื่องในช่วงก่อนหน้า และได้แรงหนุนจากแนวโน้มของเงินบาทที่เริ่มอ่อนยวบอีกครั้ง มองช่วงบ่าย SET Index อาจบวกต่อแต่ไม่น่าจะเกิน 1,314 จุด และอาจวกกลับลงมาปิดต่ำกว่า 1,305 จุด
 
ประเด็นจับตา/ติดตาม :  
วันที่ 18 ธ.ค.2558 การรายงาน PMI ภาคบริการขั้นต้นของสหรัฐ 
หุ้นแนะนำ: ยังคงชอบ BA SCC และ AOT 
หุ้นเก็งกำไรระยะสั้น : SMPC เป้าสั้นที่ 6.85 และ 7.00 บาท ตัดขาดทุน 6.15 บาท
 
Investment Theme: สะสมหุ้นเพื่อลงทุนระยะยาว  